**Notă informativă**

**la proiectul de Hotărîre a Guvernului „Cu privire la**

**aprobarea Programului lucrărilor statistice pe anul 2015”.**

Proiectul Hotărîrii Guvernului „Cu privire la aprobarea Programului lucrărilor statistice pe anul 2015” a fost elaborat în corespundere cu Legea Republicii Moldova nr. 412/XV din 9 decembrie 2004 cu privire la statistica oficială, în scopul asigurării ministerelor, altor autorităţi administrative centrale şi autorităţilor administraţiei publice locale, precum şi altor utilizatori cu informaţie statistică economică, socială şi demografică relevantă, autentică şi comparabilă la nivel internaţional şi prevede elaborarea lucrărilor şi cercetărilor statistice, periodicitatea şi termenele de prezentare a informaţiei către beneficiari.

Proiectul Programului lucrărilor statistice este structurat în 2 secţiuni:

I. Lucrări şi cercetări statistice realizate de Biroul Naţional de Statistică

II. Lucrări executate şi informaţii furnizate de alte autorităţi administrative centrale.

În anul 2015 sunt preconizate spre elaborare de către Biroul Naţional de Statistică 112 titluri de lucrări/cercetări statistice cu periodicitate lunară, trimestrială, anuală şi unică (în total 447 lucrări), 143 note informative şi informaţii operative, 23 ediţii statistice,   
92 chestionare vor fi completate şi prezentate la solicitare organismelor internaţionale. De către alte autorităţi administrative centrale, instituţii de stat vor fi elaborate şi furnizate în adresa autorităţilor publice interesate 71 elaborări statistice şi 55 titluri de informaţii administrative pentru elaborarea datelor statisticii oficiale.

La elaborarea proiectului Programului s-a ţinut cont de necesitatea:

- punerii la dispoziţia factorilor de decizie a datelor statistice necesare fundamentării şi aprecierii realizării politicilor de dezvoltare economică şi socială la nivel naţional şi în profil teritorial;

* creşterii gradului de satisfacţie a cerinţelor de informare a utilizatorilor de date statistice interni şi externi (administraţia publică centrală şi locală, agenţi economici, organizaţii neguvernamentale, organizaţii internaţionale, persoane fizice, mass-media etc.);
* promovării în consecinţă a integrării în spaţiul informaţional internaţional, în particular al Uniunii Europene şi ca efect a cunoaşterii mai bune a Republicii Moldova peste hotarele ei;
* actualizării datelor din Pagina Sumară Naţională a Datelor (NSDP) vizînd Standardul Special de Diseminare a Datelor (SDDS) al Fondului Monetar Internaţional, la care participă Biroul Naţional de Statistică, Ministerul Finanţelor, Banca Naţională a Moldovei şi Comisia Naţională a Pieţei Financiare;
* utilizării cît mai ample a surselor disponibile administrative de date, deţinute de autorităţile centrale şi locale, întru utilizarea mai raţională a mijloacelor bugetare;
* extinderii realizării cercetărilor statistice selective, întru micşorarea sarcinii informaţionale asupra agenţilor economici.

Astfel, proiectul Programului lucrărilor statistice pe anul 2015, faţă de cel aprobat pentru anul 2014 prevede:

a) procesarea şi diseminarea rezultatelor succinte a Recensămîntului populaţiei şi al locuinţelor din Republica Moldova din anul 2014”;

b) includerea a 5 cercetări statistice noi: „Principalele resurse de energie (combustibili solizi, produse petroliere, energia electrică, gaze naturale)”, întru implementarea Directivei 2008/92/CE privind statisticile lunare comunitare în domeniul energetic, „Preţurile la gaz şi energie electrică aplicate consumatorilor finali”, întru implementarea Directivei 2008/92/CE privind o procedură comunitară de ameliorare a transparenţei prețurilor la gaz și energia electrică, „Autorizaţiile de construire eliberate pentru clădiri”, în scopul obţinerii informaţiei cu privire la numărul autorizaţiilor de construire eliberate pentru clădiri, „Existența de tractoare și mașini agricole” (colectarea datelor se efectuează o dată la 3-5 ani. Ultima colectare a fost în cadrul Recensămîntului General Agricol din anul 2011), „Activitatea de voluntariat” (modul ataşat la Ancheta forţei de muncă (AFM), întru executarea Hotărîrii Guvernului nr. 158 din 12.03.2012 Cu privire la implementarea Legii voluntariatului nr.121 din 18.06.2010);

c) excluderea următoarelor lucrări – „Reconcilierea calculelor trimestriale cu cele anuale vizînd produsul intern brut pentru perioada 2000 - 2012, în preţuri curente şi constante”, deoarece reconcilierea calculelor anuale cu cele trimestriale se efectuează după prezentarea datelor anuale precizate, pentru anul 2014 acestea vor fi la 29.12.2015, rezultă că reconcilierea calculelor va fi efectuată şi prezentată în anul 2016; „Reţeaua unităţilor de comerţ cu amănuntul” lucrarea se efectuează o dată la trei ani (în conformitate cu practicile europene, deoarece informaţia de la an la an nu are modificări considerabile);

d) modificarea termenelor de elaborare la unii indicatori statistici, ţinînd cont de necesitatea optimizării sistemului rapoartelor statistice, termenelor de prezentare a acestora de către întreprinderi întru excluderea dublării informaţiei statistice colectate, creşterii calităţii datelor primare şi centralizate şi micşorarea sarcinii informaţionale asupra acestora;

Realizarea Programului lucrărilor statistice în anul 2015 va fi efectuată în limitele mijloacelor bugetare prevăzute Biroului Naţional de Statistică şi altor instituţii.

## Director general adjunct Vitalie VALCOV